Kemijärvelle kaupunginjohtajan viran hakuaika päättyi perjantaina. Yksi hakijoista on kemijärveläinen Mili Kasurinen. Hän sanoo lähteneensä kaupunginjohtajapeliin mukaan, koska haluaa olla rakentamassa kemijärveläisille ja itselleen hyvää tulevaisuutta. Mili Kasurinen on Hillatien koulun 4-luokkalainen ja on vasta 10-vuotias. Hän lienee nuorin kuntajohtajan tehtävää koskaan hakenut.

Itä-Lapissa on viime aikoina pyörinyt melkoinen kunnanjohtajaruletti. Jokainen Itä-Lapin kunta on ollut ja on siinä osallisena. Salla, Savukoski ja Pelkosenniemi ovat saaneet jo uuden kunnanjohtajansa – Kemijärveltä sellainen vielä puuttuu.

Ensimmäisellä hakukierroksella Kemijärven kaupunginjohtaja jäi valitsematta ja pidennetty hakuaika päättyy perjantaina. Nyt Kemijärvellä jännätään, kenet asetetaan tuolle korkeimmalle virkamiespenkille.

Mili on huolestunut kaupungin taloudesta

Mili Kasurinen haluaa kaupunginjohtajaksi, koska haluaa olla apuna kaupungin taloustalkoissa. Mili on huolestunut kaupungin rahatilanteesta. Kaupunginjohtajan tehtävää hän hoitaisi puolipäiväisesti ja hän tyytyisi myös puolipäivätyöstä maksettavaan kohtuulliseen palkkaan.

– Sekin olisi hyvää säästämistä kaupungille ja tehtävät tulisivat kuitenkin hoidetuiksi, hän sanoo.

– Aina koulutyön päättyttyä juoksisin sinne kaupungintalolle ja hoitaisin tehtäväni tunnollisesti. Mili Kasurinen päätti hakea kaupunginjohtajaksi nähtyään hakuilmoituksen paikallisessa Koti-Lappi lehdessä.

– Täytin hakemuksen, otin siitä kopion iskän työpaikalla ja laitoin postiin. Ei se sen kummempaa ollut.

Puhdas ja siisti matkailukaupunki

Mili Kasurinen haluaa nähdä kotikaupunkinsa Kemijärven puhtaana ja siistinä. Siitä hän ei tykkää, kun jotkut teini-ikäiset roskaavat luontoa, eivätkä huolehdi ympäristöstä.

– Kun kaupunki pysyy siistinä, niin turistitkin voivat olla täällä hyvillä mielin, hän huomauttaa.

Kaupunginjohtajana hän vaikuttaisi ympäristöasioihin. Milin mielestä Kemijärvi tarjoaa turistille paljon. Järvellä voi vaikka kalastaa.

– Kerran kokeilin sitä itsekin, mutta kärsivällisyys ei kestänyt, hän sanoo.

Kotona Milin innostusta seuraavat isä-Juha, äiti-Tanja ja pikkusisko Mintti, joka on vasta vuoden ja kolmen kuukauden ikäinen.

Hyvä kaupunki nuorille ja vanhuksille

Milin mielestä Kemijärvi on hyvä kaupunki asua ja hän haluaisi tehdä siitä entistä paremman. Mili tietää, että Kemijärvellä on paljon vanhuksia, ja että kaupunkia puhutellaan seniorikaupungiksi.

– On hyvä, että vanhuksille rakennetaan uusia tiloja ja entisiä laajennetaan, hän sanoo.

Milin mielestä vanhukset ansaitsevat kunnioituksen.

– He ovat nuorina tehneet työnsä ja rakentaneet meille hyvän tulevaisuuden.

– Mummi asuu tuossa lähellä ja käyn häntä katsomassa melkein joka päivä. Meillä on yhdessä mukavaa.

Ainakin puolet hallinnossa kokeneita aikuisia

Vaikka Mili Kasurinen olisi nuori kaupunginjohtaja, niin hän kuitenkin näkee, että kaupunginvaltuutetuista ainakin puolet pitää olla kokeneita aikuisia. Hän ei lähtisi nopeasti tekemään mitään radikaalia nuorennusleikkausta.

– Jos kaikki olisivat 10–15-vuotiaita, niin sehän menisi ihan lööperiksi koko homma, hän lausahtaa.

Kemijärvi kehittämään verkkokurssijärjestelmää

10-vuotias Mili Kasurinen sanoo vakavalla mielellä hakevansa Kemijärven kaupunginjohtajaksi. Hakupaperiinsakin hän sen kirjoitti ja siinä tähdensi:

– Kirjoitin paperiin toivomuksen, että suhtautuvat hakemukseeni vakavasti ja tähdensin, että tämä ei ole mikään vitsi, jolle pitäisi vain nauraa. Kehoitin lukemaan hakemukseni loppuun asti.

Hakemuksessaan Mili linjaa omia näkemyksiään. Hillatien koulun hän näkee Kemijärven keskeisenä kouluna, johon voitaisiin sijoittaa kaikki kaupungin peruskoulut

Hän ehdottaa, että varsinaiseen kouluopetukseen yhdistetään verkkokurssi.

– Niin, että joka toinen päivä oltaisiin koulussa ja joka toinen päivä etäopiskelussa kotona.

Milin mielestä puolet Kemijärven opettajista voisi ryhtyä kehittelemään tällaista verkkokurssijärjestelmää.

– Kun järjestelmää sitten myytäisiin muille kunnille, niin siitäkin tulisi kaupungille tuloja, hän sanoo.

Mitenkähän kaverit tähän suhtautuvat?

Mili ei ole hiiskunut edes koulukavereilleen, että hakee kaupunginjohtajaksi.

– Nythän ne saavat sen kuulla radion kautta. Kyllä vähän jännittää, miten suhtautuvat – mutta luulen, että vain tukevat, hän naurahtaa.

Mili Kasuriselle kelpaa myös määräaikainen virka.

Hän sanoo hieman pelkäävänsä, että voi ikänsä vuoksi tulla syrjityksi tehtävään valittaessa.

– Pelkään, mutta en minä aio siitä välittää.

– Kyllä minä työni hyvin hoitaisin, enkä varmaan tuottaisi kaupungille pettymystä, hän sanoo reippaasti.